LT Europos Sąjungos oficialusis leidinys C 330/17

Pakeitimo paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 330/10

Šiuo paskelbimu suteikiama teisė pareikšti prieštaravimą pakeitimo paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

PAKEITIMO PARAIŠKA

TARYBOS REGLAMENTAS (EB) Nr. 510/2006

PAKEITIMO PARAIŠKA PAGAL 9 STRAIPSNĮ

„NOCCIOLA DEL PIEMONTE“/„NOCCIOLA PIEMONTE“

EB Nr.: IT-PGI-0217-0305-09.06.2009

SGN ( X ) SKVN ( )

1. Keičiamos produkto specifikacijos dalys:

—  Produkto pavadinimas — ☒ Produkto apibūdinimas — ☒ Geografinė vietovė —  Kilmės įrodymas — ☒ Gamybos būdas —  Ryšys su vietove — ☒ Ženklinimas etiketėmis — ☒ Nacionaliniai reikalavimai — ☒ Kita (pakavimas)

2. Pakeitimo (-ų) pobūdis:

—  Bendrojo dokumento arba santraukos pakeitimas — ☒ Įregistruotos SKVN ar SGN specifikacijos, kurios bendrasis dokumentas ar santrauka nepaskelbti, pakeitimai —  Specifikacijos pakeitimas, dėl kurio nereikia keisti paskelbto bendrojo dokumento (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai):

3.1. Produkto apibūdinimas:

Aiškumo sumetimais prašoma, kad nesmulkinto ir negliaudyto produkto „Nocciola del Piemonte“ aprašymas ir išgliaudyto produkto aprašymas būtų pateikti skirtingose pastraipose. Patys aprašymai išlieka nepakitę.

— Vadovaujantis 2004 m. kovo 12 d. Reglamentu (EB) Nr. 464/2004 (OL L 77/25, 2004 m. kovo 13 d.), reikėjo apriboti produkto tipus ir nurodyti atitinkamas prekių kategorijas, į kurias pramonėje skirstomi pusiau perdirbti produktai: skrudinti lazdyno riešutai, smulkinti lazdyno riešutai, lazdyno riešutų miltai ir lazdyno riešutų pasta. Atlikus pakeitimus galima tiksliau apibrėžti SGN „Nocciola del Piemonte“ arba „Nocciola Piemonte“ naudojimo sritį ir palengvinti kontrolės įstaigų darbą.

— Pakeičiamas lazdynų, ant kurių auginami riešutai „Nocciola del Piemonte“, rūšies pavadinimas – vietoje „Tonda Gentile delle Langhe“ nurodomas „Tonda Gentile Trilobata“ rūšies pavadinimas. Prašymas pakeisti augalo rūšies pavadinimą susijęs su Bendrijos augalų veislių tarnybai pateikta minėtos augalų rūšies „Tonda Gentile delle Langhe“ įregistravimo paraiška. Pateikus įregistravimo paraišką, buvo išbraukta geografinė nuoroda į Langių vietovę ir pateiktas botanikos terminas „trilobata“. 2007 m. rugpjūčio 16 d. naujas rūšies pavadinimas „Tonda Gentile Trilobata“ paskelbtas Bendrijos augalų veislių tarnybos oficialiajame leidinyje. Taigi pakeitimas susijęs vien tik su pavadinimu ir neturi jokio poveikio nuorodai į riešutams „Nocciola del Piemonte“ auginti naudojamą genetinę medžiagą.

3.2. Geografinė vietovė:

Prašoma pataisyti kai kurių auginimo vietovės savivaldybių pavadinimus, kuriuose yra spausdinimo klaidų:

vietoje Colosso turi būti Calosso, vietoje Revignasco d’Asti – Revigliasco d’Asti ir vietoje Mezzomeniro – Mezzomerico.

3.3. Gamybos būdas:

Prašoma pakeisti nuorodą į didžiausią augalų sodinimo tankumą viename hektare – vietoje 420 nurodyti 500 augalų. Tačiau tuo atveju, jei giraitės buvo įveistos prieš priimant 1993 m. gruodžio 2 d. nacionalinį pripažinimo dekretą, prašoma augalus leisti auginti didžiausiu 650 augalų viename hektare tankumu, nurodant, kad negyvi arba išrauti augalai negali būti atsodinami, o naujuose plotuose augalai turi būti sodinami 200–500 augalų viename hektare tankumu.

Prašymas pakeisti sodinimo tankumą grindžiamas tuo, kad pradėtos naudoti technologijos, kuriomis mechanizuojami auginimo etapai – nuo dirvožemio paruošimo iki derliaus surinkimo. Naudojant naują šiuo metu turimą įrangą, kuria lokalizuotoje aplinkoje naikinamos piktžolės, genimi augalai ir renkamas derlius, tarp augalų eilių reikia palikti nemažai erdvės, tačiau kartu augalus galima sodinti ištisinėmis eilėmis, todėl vienoje eilėje jų gali būti sodinama daugiau. Be to, taip auginant augalus užtikrinama geresnė aeracija, apsodintų plotų nedengia šešėlis ir juos geriau pasiekia saulės šviesa.

Be to, reikėtų pridurti, kad Pjemonto riešutų auginimo sektorius labai plečiasi ir lazdynai pradedami auginti ant stačių šlaitų esančiuose nederlinguose kalkiniuose dirvožemiuose. Nuo to priklauso pačių augalų vystymasis – lazdynai būna kompaktiškesni, todėl jų galima auginti daugiau, nedarant poveikio riešutų kokybei. Pastaraisiais metais riešutų augintojai lazdynus daugiausia pradėjo sodinti pagal tokį išdėstymą – 6 × 4 ir 5 × 4. Taip išdėstyti augalai gali būti gerai prižiūrimi taikant mechanizuotus auginimo metodus ir gali būti užtikrinta puiki riešutų kokybė.

Prašymas leisti prieš įsigaliojant 1993 m. gruodžio 2 d. nacionaliniam pripažinimo dekretui įveistose giraitėse lazdynus auginti didžiausiu 650 augalų viename hektare tankumu susijęs su tuo, kad tuo metu lazdynai buvo auginami daug tankiau nei dabar. Derlius buvo renkamas rankomis, todėl tarpai tarp augalų eilių neturėjo būti labai dideli, ir tai taip pat lėmė didesnį augalų sodinimo tankumą.

Patikslinama, kad nustatyta didžiausia viename hektare užauginamo derliaus riba – 3 500 kg – lieka nepakitusi ir taikoma visoms giraitėms, nepriklausomai nuo to, ar jos įveistos prieš suteikiant Bendrijos pripažinimą, ar po to.

Sakinyje „augalai turi būti sodinami įprastu atstumu ir auginami taikant įprastus auginimo metodus; lazdynai daugiausia turėtų būti auginami kaip krūmai ir tik išskirtiniais atvejais – kaip vienakamieniai medžiai …“ žodžiai „išskirtiniais atvejais“ kelia interpretavimo sunkumų. Todėl siekiant patikslinti galimybę pasirinkti lazdynus auginti kaip krūmus arba kaip vienakamienius medžius, žodžiai „išskirtiniais atvejais“ pakeisti jungtukais „ir (arba)“.

3.4. Ženklinimas etiketėmis:

Patikslinama, kad negliaudyti riešutai, parduodami nesupakuoti arba supakuoti į maišelius, turi būti ženklinami etiketėmis.

Reikalavimą etiketėje pateikti „leidžiamą SGN logotipą“, prašoma pakeisti į reikalavimą etiketėje pateikti „ES SGN simbolį“.

Galiausiai prašoma nuorodą į Reglamentą (EEB) Nr. 2081/92 pakeisti nuoroda į Reglamentą (EB) Nr. 510/2006.

3.5. Nacionaliniai reikalavimai:

Prašoma pateikti visą informaciją, susijusią su „Istituto Nord-Ovest Qualità Soc. Coop.“ (INOQ) – institucija, įgaliota vykdyti Reglamento (EB) Nr. 510/2006 10 ir 11 straipsniuose nurodytą oficialią kontrolę, – t. y. šios institucijos pavadinimą, adresą ir kontaktinius duomenis.

Be to, prašoma išbraukti frazę „Žemės ūkio, maisto ir miškų ūkio politikos ministerijos garantuotas produktas pagal Reglamento (EEB) Nr. 2081/92 10 straipsnį“ ir panaikinti nuostatą, kad eksportui skirtos siuntos būtų žymimos nuoroda „pagaminta Italijoje“, nes šie reikalavimai yra pasenę ir nereikalingi.

3.6. Kita. Pakavimas:

Negliaudyto produkto atveju, siekiant užtikrinti geriausias vartoti pateikiamo šviežio produkto savybes, prašoma nurodyti vėliausią datą, iki kurios produktas turi būti supakuotas (t. y. metų, einančių po derliaus surinkimo, gruodžio 31 d.).

BENDRASIS DOKUMENTAS

TARYBOS REGLAMENTAS (EB) Nr. 510/2006

„NOCCIOLA DEL PIEMONTE“/„NOCCIOLA PIEMONTE“

EB Nr.: IT-PGI-0217-0305-09.06.2009

SGN ( X ) SKVN ( )

1. Pavadinimas:

„Nocciola del Piemonte“/„Nocciola Piemonte“

2. Valstybė narė arba trečioji šalis:

Italija

3. Žemės ūkio produkto ar maisto produkto apibūdinimas:

3.1. Produkto rūšis:

1.6 klasė. Švieži ar perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, apibūdinimas:

Saugoma geografinė nuoroda „Nocciola del Piemonte“ arba „Nocciola Piemonte“ taikoma „Tonda Gentile Trilobata“ rūšies lazdyno riešutams. Riešutas būna beveik apvalios arba beveik apvalios formos, triskiautis, nelabai vienodo dydžio – nuo 17 iki 21 mm. Riešuto kevalas būna vidutinio storumo, gana ryškios riešuto spalvos, nelabai blizgus, išvagotas daugeliu mažai pastebimų ruoželių, o jo viršūnėlė būna gana pūkuota. Branduolys būna įvairios formos – beveik apvalus, ketursienis, kartais kiaušinio pavidalo, – tamsesnės nei kevalo spalvos, daugiausia padengtas plaušeliais, banguoto paviršiaus su įvairaus gilumo grioveliais. Jis būna įvairesnio dydžio nei negliaudyti riešutai, pasižymi vidutinio storumo perispermu, kuris skrudinant riešutus puikiai atsiskiria, taip pat kompaktiška ir traškia struktūra. Riešutams būdingas labai geras ir ilgai išliekantis skonis ir kvapas. Išgliaudytų riešutų išeiga – 40–50 %.

Saugoma geografine nuoroda „Nocciola del Piemonte“ arba „Nocciola Piemonte“ žymimas produktas turi būti priskiriamas šioms prekių kategorijoms:

nesmulkinti ir negliaudyti lazdyno riešutai – tai laukuose surinkti lazdyno riešutai, kurių vienintelis apdorojimo būdas – nuvalymas ir rūšiavimas, pašalinant svetimkūnius; šie riešutai tinkamai išdžiovinami, kad būtų užtikrintas ilgalaikis jų šviežumas.

Išgliaudyti lazdyno riešutai – tai nesmulkinti, tamsesnės nei kevalo spalvos branduoliai, kuriuos apdorojant fiziškai pašalintas kevalas, tačiau išsaugotas plaušeliais padengtas perispermas.

Skrudinti lazdyno riešutai – nesmulkinti arba šiek tiek įskilę skrudinti riešutai su visiškai arba iš dalies pašalintu išoriniu perispermu.

Smulkinti lazdyno riešutai – tai sumalus nesmulkintus ar įskilusius skrudintus riešutus gautas produktas; smulkintų riešutų gabaliukai būna įvairaus dydžio, priklausomai nuo smulkinimo lygio, tačiau ne mažesni nei 1 mm ir ne didesni nei 12 mm.

Lazdyno riešutų miltai: tai sumalus nesmulkintus ar įskilusius skrudintus riešutus gautas produktas; smulkintų riešutų grūdeliai būna įvairaus dydžio, priklausomai nuo smulkinimo lygio, tačiau ne mažesni nei 250 mikronų ir ne didesni nei 1 mm.

Lazdyno riešutų pasta: tai sumalus nesmulkintus ar įskilusius skrudintus riešutus gautas produktas; smulkintų riešutų dulkelės būna įvairaus dydžio, priklausomai nuo smulkinimo lygio, tačiau bet kuriuo atveju mažesnės nei 250 mikronų.

3.3. Žaliava (taikoma tik perdirbtiems produktams):

—

3.4. Pašarai (taikoma tik gyvūniniams produktams):

—

3.5. Specialūs gamybos veiksmai, atliktini nustatytoje geografinėje vietovėje:

Riešutai auginami 4 punkte apibrėžtoje saugomos geografinės nuorodos vietovėje. Lazdynų giraitės įtraukiamos į specialų kontrolės įstaigos sąrašą. Įvairaus tankumo (nuo 200 iki 500 augalų viename hektare) giraitėse lazdynai gali būti auginami kaip vienakamieniai medžiai arba kaip daugiakamieniai krūmai. Giraitėse, įveistose prieš įsigaliojant 1993 m. gruodžio 2 d. nacionaliniam pripažinimo dekretui, lazdynai gali būti auginami ne tankiau kaip 650 augalų viename hektare. Negyvus arba išrautus augalus draudžiama atsodinti, o naujuose plotuose augalai turi būti sodinami 200–500 augalų viename hektare tankumu. Bet kuriuo atveju, didžiausias iš vieno hektaro numatomas surinkti derlius – 3 500 kg.

3.6. Specialios pjaustymo, trynimo, fasavimo ir kt. taisyklės:

Riešutai „Nocciola del Piemonte“ arba „Nocciola Piemonte“ turi būti parduodami laikantis šių sąlygų:

a) jei riešutai negliaudyti: maišuose, pagamintuose iš visais pardavimo etapais tinkamos naudoti medžiagos; išskirtiniais atvejais, pirmuoju pardavimo etapu, kai augintojo produktas pasiekia pirmą pirkėją – perdirbimo ir (arba) pakavimo įmonės savininką – nesupakuoti;

b) jei riešutai gliaudyti, skrudinti, smulkinti ir perdirbti: maistui skirtose pakuotėse.

b punkte nurodytas produktas gali būti parduodamas tik iš anksto supakuotas arba jis turi būti pakuojamas parduodant.

Negliaudytas produktas turi būti supakuotas iki metų, einančių po derliaus surinkimo, gruodžio 31 d.

3.7. Specialios ženklinimo etiketėmis taisyklės:

Ant pakuočių turi būti užrašas „Nocciola del Piemonte“ arba „Nocciola Piemonte“, o po jo – nuoroda „Indicazione geografica protetta“ (Saugoma geografinė nuoroda) arba santrumpa „IGP“ (SGN). Tiek negliaudyto, tiek gliaudyto produkto atveju privaloma nurodyti tų riešutų derliaus metus.

Išgliaudyto, skrudinto ir (arba) malto produkto etiketėje turi būti pateikiamas Bendrijos SGN simbolis.

Jei „Nocciola del Piemonte“ arba „Nocciola Piemonte“ naudojamas kaip sudėtinė kitų maisto produktų dalis, tų produktų etiketėje turi būti įrašyta: „prodotto ottenuto esclusivamente da Nocciola del Piemonte o Nocciola Piemonte“ (produktas, pagamintas išskirtinai naudojant Nocciola del Piemonte arba Nocciola Piemonte). Šalia „Nocciola del Piemonte“ arba „Nocciola Piemonte“ nuorodos draudžiama vartoti bet kurią kitą nuorodą ir papildomą apibūdinimą, išskyrus riešutų rūšies pavadinimą „Tonda Gentile Trilobata“.

4. Glaustas geografinės vietovės apibūdinimas:

Visa SGN „Nocciola del Piemonte“ arba „Nocciola Piemonte“ auginimo vietovė išsidėsčiusi Pjemonto regione. Ji apima Alesandrijos, Asčio, Bjelos, Kuneo, Novaros, Turino ir Verčelio provincijų savivaldybes, kuriose auginami riešutai.

5. Ryšys su geografine vietove:

5.1. Geografinės vietovės ypatumai:

Geografinėje „Nocciola del Piemonte“ arba „Nocciola Piemonte“ auginimo vietovėje vyrauja kalvos arba kalnai, tačiau ji apima ir 150–800 m virš jūros lygio kalvų bei kalnų papėdėse išsidėsčiusias zonas. Dėl šiose vietovėse gausių kritulių (apie 900 mm per metus) ir gana stačių šlaitų vietovės apskritai nėra derlingos: jų dirvožemiuose nedaug nei organinių, nei maistinių mineralinių medžiagų. Palyginti su kitomis Pjemonto regiono vietovėmis, šių vietovių aplinkai būdingos specifinės išskirtinės dirvožemio ir klimato sąlygos, kuriomis augdami „Tonda Gentile Trilobata“ rūšies riešutai įgyja geriausias savybes.

5.2. Produkto ypatumai:

Nuo XIX a. iki šių dienų Pjemonte auginami tik „Tonda Gentile Trilobata“ rūšies lazdynų riešutai, pasižymintys tokiomis kokybinėmis savybėmis kaip vidutinio storumo perispermas (kuris lengvai atsiskiria skrudinant), kompaktiška ir traški struktūra, ilgai išliekantis ir itin geras kvapas ir skonis.

Konditerijos pramonėje „Nocciola del Piemonte“ arba „Nocciola Piemonte“ riešutai labiausiai vertinami dėl beveik apvalios arba iš dalies triskiautės formos (pailgos formos riešutų pasitaiko labai retai), geros išgliaudytų riešutų išeigos (ji gali siekti iki 50 %), didelės skrudintų riešutų išeigos ir labai lengvai nusilupančio branduolio.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

„Nocciola del Piemonte“ arba „Nocciola Piemonte“ riešutai auginami ant „Tonda Gentile Trilobata“ rūšies lazdynų ir jiems būdingas prekines bei organoleptines savybes, lėmusias šių riešutų gerą vardą, įgyja tik nustatytoje geografinėje vietovėje, kurioje vyrauja nelabai derlingi dirvožemiai ir gausu kritulių. Pagarsėjus geram šios rūšies riešutų vardui, juos bandyta auginti įvairiose kitose Italijos riešutų auginimo vietovėse, tačiau nesėkmingai, nes šios rūšies lazdynai neprisitaikydavo, o ant prisitaikiusių lazdynų užaugę riešutai nepasižymėdavo kilmės vietovėje užaugintų riešutų prekinėmis ir organoleptinėmis savybėmis. Nustatytoje vietovėje auginami „Nocciola del Piemonte“ arba „Nocciola Piemonte“ riešutai nuo XIX a. vidurio gerai žinomi ir vertinami dėl savo organoleptinių savybių, dėl kurių jie užsitikrino neginčijamą gerą vardą Pjemonto konditerijos pramonėje. Šių riešutų prekyba Pjemonte pradėjo klestėti XIX a. antroje pusėje, kai Italijoje ir užsienyje pradėjo vystytis pirmoji konditerijos pramonė. Tuo metu negliaudytus riešutus, kurių iš viso buvo užauginama keletas šimtų tūkstančių kilogramų per metus, supirkdavo ir pačios išgliaudydavo mažos vietos konditerijos įmonės, kuriose daugiausia buvo gaminamas šokoladas. Dėl puikių organoleptinių savybių geras „Nocciola del Piemonte“ arba „Nocciola Piemonte“ riešutų vardas greitai pasklido suinteresuotose Italijos ir užsienio įmonėse. Jau XX a. pradžioje šis produktas eksportuotas į daugelį Europos ir už jos ribų esančių šalių – Šveicariją, Vokietiją, Belgiją, Olandiją, Čilę, San Salvadorą ir Japoniją.

Nuoroda į specifikacijos paskelbimą:

(Reglamento (EB) Nr. 510/2006 5 straipsnio 7 dalis)

Valdžios institucijos pradėjo nacionalinę prieštaravimų pateikimo procedūrą, paskelbdamos saugomos geografinės nuorodos „Nocciola del Piemonte“ arba „Nocciola Piemonte“ pakeitimo paraišką 2009 m. balandžio 2 d.Italijos Respublikos oficialiajame leidinyje Nr. 77.

Visą produkto specifikacijos tekstą galima rasti interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (http://www.politicheagricole.it), ekrano dešinėje viršuje spaudžiant nuorodą „Qualità e sicurezza“ (Kokybė ir saugumas), po to – „Disciplinari di Produzione all'esame dell'UE“ (ES nagrinėjamos specifikacijos).

(1) OL L 93, 2006 3 31, p. 12.